Document ID: /roh_data/filtered/rm_wikipedia_new.jsonl.gz/2337

Otto Largiadèr (* 3 da schaner 1926 a Puntraschigna; † 6 da november 2012 a Puntraschigna) è stà in politicher svizzer.

Vita e carriera
Otto Largiadèr è naschì ils 3 da schaner 1926 a Puntraschigna, nua ch'el è creschì si ed ha frequentà la scola primara. Suenter la matura a la Scola chantunala a Cuira ha el cumenzà il studi da l'economia publica a l'Universitad da Turitg ed a l'Institut per il turissem da l'Universitad da Berna. Il 1948 ha el chalà il studi suenter ch'el è vegnì elegì sco directur da cura a Puntraschigna, in post ch'el ha occupà fin il 1974.

Carriera politica
La carriera politica dad Otto Largiadèr ha entschet il 1961 sco president communal a Puntraschigna. Il 1961 è el vegnì elegì en Cussegl grond sco represchentant democratic (dapi il 1971 PPS) dal circul da l'Engadin'Ota. Il 1973/74 è el stà president dal Cussegl grond. Questa posiziun ha el occupà fin il 1974.
Dal 1975 fin il 1986 è Largiadèr stà cusseglier guvernativ. Durant ses temp en la regenza el stà a la testa dal departament d'educaziun e sanitad. En il rom da l'uschenumnada concepziun da museum e planisaziun da sanadad ha el realisà numerus projects da construcziun en il champ dals museums chantunals, dals ospitals, sco er da chasas d'attempads e da tgira. Uschè ha el per exempel gidà ad adattar la clinica psichiatrica Waldhaus a Cuira a las exigenzas dal temp. Il 1979 ed il 1984 è el stà president da la regenza. Tranteren è el stà responsabel per l'Uffizi da chatscha e pestga.
Suenter ch'el è sa retratg da la regenza chantunala, è el turna enavos a Puntraschigna, nua ch'el ha fatg danovamain il president communal. Ultra da quai è el s'engaschà per en maniera decisiva en pliras instituziuns d'Engiadin'Ota.

Vita privata e mort
Otto Largiadèr era in bun chatschader. El era maridà ed aveva dus uffants. El è mort ils 6 da november 2012 en la vegliadetgna dad 86 onns.

Annotaziuns